《柳子玉郎中挽词二首》
宋代·苏辙

晚岁抽身尘土中，灊山仍乞古仙宫。
羞将白发随冯叟，欲就丹砂继葛洪。
龙虎未能留物化，芭蕉久已悟身空。
骚人欲作招魂赋，蝉蜕疑非世俗同。
新诗锦绣烂成编，醉墨龙蛇洒未干。
共首卜居空旧约，宛丘携手忆余欢。
风流可见身如在，乡国全归意所安。
行到都门送君处，长河清泪两泛澜。

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。